b'\n_START_ARTICLE_\nAntun Tun\xc4\x8d Ulrich\n_START_PARAGRAPH_\nAntun (Tun\xc4\x8d) Ulrich (Zagreb, 24. rujna 1902. \xe2\x80\x93 Zagreb, 27. o\xc5\xbeujka 1998.), arhitekt. Sin galerista Antuna Ulricha, otac skladatelja Borisa Ulricha._NEWLINE_Odrastao je u uglednoj i imu\xc4\x87noj zagreba\xc4\x8dkoj obitelji. Zavr\xc5\xa1io je srednju tehni\xc4\x8dku \xc5\xa1kolu u Zagrebu, gdje prva saznanja o arhitekturi dobiva od profesora Vjekoslava Bastla. Godine 1927. diplomira na Visokoj \xc5\xa1koli za primijenjene umjetnosti (tada Kunstgewerbeschule, danas Universit\xc3\xa4t f\xc3\xbcr angewandte Kunst Wien) u Be\xc4\x8du, u klasi profesora Josefa Hoffmanna. Jedan je od prvih koji je u Hrvatsku donio suvremene arhitektonske ideje i u praksi ih primjenjivao._NEWLINE_Tridesetih godina 20. stolje\xc4\x87a, u vrijeme kad se afirmira moderna arhitektura, Ulrich realizira nekoliko stambeno-poslovnih zgrada u Zagrebu (klini\xc4\x8dka bolnica Rebro, vi\xc5\xa1e \xc5\xa1portskih gra\xc4\x91evina). Projekt za poslovnu zgradu Vjesnika u zagreba\xc4\x8dkoj Savskoj ulici dovr\xc5\xa1ava 1956. godine, dok je gradnja Vjesnika zavr\xc5\xa1ena tek 1972. Ulrichov opus nakon Drugoga svjetskog rata do po\xc4\x8detka sedamdesetih godina, kada prestaje raditi, obuhva\xc4\x87a vi\xc5\xa1e od 50 projekata ili izvedenih objekata: \xc5\xa1portskih, stambenih i uredskih zgrada, \xc5\xa1kola i domova. Svoje je projekte realizirao samostalno ili sa suradnicima u projektnom birou Ulrich. Dobitnik je brojnih stru\xc4\x8dnih priznanja i nagrada (nagrada Vladimir Nazor 1971., nagrada HAZU-a za najvi\xc5\xa1a znanstvena i umjetni\xc4\x8dka dostignu\xc4\x87a 1995.).'